તલગાજરડી વ્યાસપીઠ કહે છે કે ધર્મને સંશોધિત કરીને ગ્લાનિ દૂર કરવી એ ધર્મકલ્યાણ છે. આપણી પરંપરામાં પુસ્તકવાંચનનો વિશેષ મહિમા છે. જ્ઞાનઘડતરમાં પુસ્તકાલયનું વિશેષ મૂલ્ય છે. પહેલાંના સમયમાં ગ્રંથાલયો નહોતાં અને પુસ્તકો પણ આટલાં સુલભ નહોતાં. ત્યારે સંસ્કારઘડતરનું કામ રામાયણ, મહાભારત, શિવપુરાણ ઇત્યાદિ ગ્રંથો કરતા હતા. આ ગ્રંથો માનવતાનો બોધપાઠ છે. સંકટ સમયની સાંકળ છે. શિવ એ સર્વ દેવોમાં શ્રેષ્ઠ છે. એમના કેટલાક દિવ્ય અને ભવ્ય પ્રસંગપારિજાત એટલે શિવપુરાણ. શિવપુરાણના નિયમિત વાંચનથી પાપનો નાશ થાય છે અને આવનારી મુશ્કેલીઓ સામે રક્ષણ મળે છે. આપણને નાનુંઅમથું કશું મળી જાય છે તો હવામાં ઊડવા લાગીએ છીએ જ્યારે જગતનો તાત હોવા છતાં શિવ નિરાભિમાની છે.